Kalifornija se priprema za sljedeći potres
Lokalne vlasti pokušavaju osigurati da svi u Kaliforniji budu spremni za veliki potres
Znanstvenici kažu da će snažni potres pogoditi Kaliforniju te da je glavno pitanje kad će se to dogoditi i hoće li građani biti spremni Potres i tsunami koji su ranije ove godine pogodili Japan služe kao dramatičan podsjetnik da ljudi posvuda moraju biti spremni na prirodne katastrofe. Ovdje u Sjedinjenim Državama znanstvenici kažu da će Kalifornija jednog dana biti pogođena velikim potresom. Građane Kalifornije često se podsjeća što trebaju učiniti u slučaju potresa. Posljednji razorni potres u toj saveznoj državi bio je onaj iz 1994. godine koji je pogodio predgrađe Los Angelesa, Northridge. Tom prilikom poginulo je 57 ljudi, a tisuće su ozlijeđene. Stručnjaci kažu bi u nadolazećim godinama znatno veći potres, magnitude 7,8 stupnjeva, mogao pogoditi područje oko Los Angelesa, na rasjedu San Andreas. Sjeverna Kalifornija također bi mogla biti pogođena kao što je bio slučaj s potresom u San Franciscu i kasnijim požarom 1906. godine. Američki Crveni križ prodaje posebne torbe s najnužnijim potrepštinama za slučaj prirodne katastrofe i svatko bi trebao imati jednu, kaže stručnjakinja Crvenog križa Lisa Klink. Građani bi, dodaje ona, trebali imati neke temeljne zalihe: "Možda ćete biti prepušteni sami sebi nekoliko dana i trebate biti spremni za to. Mi savjetujemo građane da kod kuće imaju najmanje trodnevnu zalihu hrane i vode, a idealno bi bilo za tjedan dana". Neki stanovnici Kalifornije slušaju takve upute. Nicole Perzik koja šeta svog psa kroz park, kaže da je ona spremna: "Imam vodu i razne druge zalihe za slučaj da se nešto dogodi. Ja imam psa i kad znate da se morate brinuti o nekome to me čini još svjesnijom da budem spremna". Neki drugi Amerikanci imali su iskustvo s drugim prirodnim katastrofama uključujući tornada i poplave koji su nedavno pogodili središnji dio Sjedinjenih Država. Barry Goldenberg, koji živi u središnjem dijelu SAD-a, kaže da je iskusio tornada i poplave te da je spreman i za potrese: "Nisam toliko zabrinut potresima kao oni koji žive u Los Angelesu ili drugdje u Kaliforniji možda i zbog toga što sam naviknut na prirodne katastrofe". Kalifornija ima najrigoroznije građevinske standarde na svijetu no vlasti brinu za škole te dodaju da, čak i u najsigurnijim zgradama, ljudi mogu biti ozlijeđeni. Mark Benthien iz Centra za potrese južne Kalifornije, kaže da građani trebaju biti spremni: "Oni koji će nam prvi priskočiti u pomoć jesmo mi sami i naši susjedi. Vlasti će poslati vatrogasce no trebat će vremena dok oni dođu". Američki Crveni križ i lokalne vatrogasne postrojbe nude vježbe spremnosti za slučaj potresa, a vlasti ponavljaju da svatko treba imati svoj plan za slučaj izvanredne situacije. Filmski producent Stanley Isaacs išao je na jednu vježbu spremnosti te kaže kako su on i njegova supruga bili spremni za potres iz 1994. godine: "Upravo sam se vratio sa snimanja filma gdje sam nosio prsluk s baterijskom lampom, priručnim alatima i slično. U noći potresa na sebi sam imao taj prsluk i svojoj sam supruzi dao radio i lampu. Bila mi je zahvalna zbog toga". Nakon tog iskustva Issacs je proizveo i danas prodaje prsluk za preživljavanje u kojem se nalaze sve najnužnije potrepštine uključujući vodu, radio i baterijsku lampu. Znanstvenici kažu da će snažni potres pogoditi Kaliforniju te da je glavno pitanje kad će se to dogoditi i hoće li građani biti spremni.